Document ID: 32014R1374

Title and Content:
ΚΑΝΟΝΙΣΜΌΣ (ΕΕ) αριθ. 1374/2014 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 28ης Νοεμβρίου 2014 σχετικά με τις υποχρεώσεις παροχής στατιστικών στοιχείων των ασφαλιστικών εταιρειών (ΕΚΤ/2014/50) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5, Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4, Έχοντας υπόψη τη γνώμη της Ευρωπαϊκής Επιτροπής (2), Εκτιμώντας τα ακόλουθα: (1) Το άρθρο 2 παράγραφος 1 του κανονισμού (ΕΚ) αριθ. 2533/98 προβλέπει ότι, για την εκπλήρωση των υποχρεώσεων παροχής στατιστικών στοιχείων, η Ευρωπαϊκή Κεντρική Τράπεζα (ΕΚΤ), με τη βοήθεια των εθνικών κεντρικών τραπεζών (ΕθνΚΤ), έχει το δικαίωμα να συλλέγει στατιστικές πληροφορίες εντός των ορίων του πληθυσμού αναφοράς παροχής στοιχείων αναφορικά με οτιδήποτε είναι απαραίτητο για την εκπλήρωση των καθηκόντων του Ευρωπαϊκού Συστήματος Κεντρικών Τραπεζών (ΕΣΚΤ). Από το άρθρο 2 παράγραφος 2 στοιχείο α) του κανονισμού (ΕΚ) αριθ. 2533/98 συνάγεται ότι οι ασφαλιστικές εταιρείες αποτελούν μέρος του πληθυσμού αναφοράς παροχής στοιχείων για τους σκοπούς της εκπλήρωσης των υποχρεώσεων παροχής στατιστικών στοιχείων που θεσπίζει η ΕΚΤ, μεταξύ άλλων, στον τομέα της νομισματικής και χρηματοπιστωτικής στατιστικής. Εξάλλου, το άρθρο 2 παράγραφος 4 του ως άνω κανονισμού ορίζει ότι, σε δεόντως αιτιολογημένες περιπτώσεις, η ΕΚΤ έχει το δικαίωμα να συλλέγει στατιστικές πληροφορίες σε ενοποιημένη βάση. Το άρθρο 3 του ίδιου κανονισμού απαιτεί από την ΕΚΤ να προσδιορίζει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων, της παρέχει δε το δικαίωμα να εξαιρεί ολικώς ή εν μέρει συγκεκριμένες κατηγορίες μονάδων παροχής στοιχείων από τις υποχρεώσεις παροχής στατιστικών στοιχείων που η ίδια θεσπίζει. (2) Σκοπός της επιβολής υποχρεώσεων παροχής στατιστικών στοιχείων σε ασφαλιστικές εταιρείες είναι να παρέχονται στην ΕΚΤ επαρκή στατιστικά στοιχεία αναφορικά με τις χρηματοοικονομικές δραστηριότητες του υποτομέα των ασφαλιστικών εταιρειών στα κράτη μέλη με νόμισμα το ευρώ (εφεξής τα «κράτη μέλη της ζώνης του ευρώ»), τα οποία εκλαμβάνονται ως ενιαία οικονομική επικράτεια. Η συλλογή στατιστικών πληροφοριών σε σχέση με ασφαλιστικές εταιρείες είναι απαραίτητη ενόψει της ικανοποίησης των τακτικών και έκτακτων αναγκών ανάλυσης, της υποστήριξης της ΕΚΤ στη διενέργεια νομισματικής και χρηματοπιστωτικής ανάλυσης και της συμβολής του ΕΣΚΤ στη σταθερότητα του χρηματοπιστωτικού συστήματος. (3) Οι ΕθνΚΤ θα πρέπει να διαθέτουν την εξουσία συλλογής πληροφοριών για τις ασφαλιστικές εταιρείες από τον πραγματικό πληθυσμό παροχής στοιχείων εντός ενός ευρύτερου πλαισίου παροχής στατιστικών στοιχείων, υπό την προϋπόθεση ότι δεν τίθεται σε κίνδυνο η εκπλήρωση των υποχρεώσεων παροχής στατιστικών στοιχείων προς την ΕΚΤ. Προκειμένου να διασφαλίζεται η διαφάνεια, είναι σκόπιμο σε αυτές τις περιπτώσεις οι μονάδες παροχής στοιχείων να ενημερώνονται για τους επιμέρους στατιστικούς σκοπούς για τους οποίους συλλέγονται τα στοιχεία. (4) Προς ελαχιστοποίηση του σχετικού φόρτου εργασίας των ασφαλιστικών εταιρειών, οι ΕθνΚΤ θα πρέπει να διαθέτουν την εξουσία να εκπληρώνουν τις υποχρεώσεις παροχής στοιχείων δυνάμει του παρόντος κανονισμού συνδυαστικά με τις αντίστοιχες υποχρεώσεις τους δυνάμει του κανονισμού (ΕΕ) αριθ. 1011/2012 της Ευρωπαϊκής Κεντρικής Τράπεζας (ΕΚΤ/2012/24) (3). (5) Τα δεδομένα που συλλέγουν οι ΕθνΚΤ για στατιστικούς σκοπούς με βάση τον παρόντα κανονισμό και εκείνα που συλλέγουν οι εθνικές αρμόδιες αρχές (ΕΑΑ) για σκοπούς εποπτείας στο πλαίσιο της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου (4) συνδέονται στενά μεταξύ τους. Ενόψει της γενικής εντολής προς την ΕΚΤ να συνεργάζεται με άλλους φορείς στον τομέα της στατιστικής κατά το άρθρο 5.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και προκειμένου να περιορίζεται η όποια επιβάρυνση σε διοικητικό επίπεδο και να αποφεύγονται οι επικαλύψεις κατά την εκτέλεση των καθηκόντων, οι ΕθνΚΤ μπορούν να εξάγουν τα στοιχεία που πρέπει να παρέχουν βάσει του παρόντος κανονισμού από στοιχεία συλλεγόμενα βάσει της οδηγίας 2009/138/ΕΚ και του εθνικού δικαίου που την εσωματώνει, λαμβάνοντας δεόντως υπόψη τους όρους τυχόν συμφωνιών συνεργασίας μεταξύ των εν λόγω ΕθνΚΤ και των οικείων ΕΑΑ. Το άρθρο 70 της οδηγίας 2009/138/ΕΚ προβλέπει ότι οι ΕΑΑ μπορούν να διαβιβάζουν πληροφορίες που προορίζονται για την εκπλήρωση της αποστολής τους βάσει της εν λόγω οδηγίας προς τις ΕθνΚΤ και άλλες οντότητες με παρόμοια αποστολή, όταν ενεργούν με την ιδιότητα νομισματικής αρχής. (6) Το ευρωπαϊκό σύστημα λογαριασμών που θεσπίζει ο κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου (5) (εφεξής «ΕΣΛ 2010») απαιτεί τα στοιχεία του ενεργητικού και του παθητικού θεσμικών μονάδων να παρέχονται στη χώρα της μόνιμης κατοικίας. Προς ελαχιστοποίηση του σχετικού φόρτου εργασίας, αν οι ΕθνΚΤ εξάγουν τα στοιχεία που πρέπει να παρέχονται βάσει του παρόντος κανονισμού από στοιχεία συλλεγόμενα βάσει της οδηγίας 2009/138/ΕΚ, τα στοιχεία του ενεργητικού και παθητικού των υποκαταστημάτων ασφαλιστικών εταιρειών που έχουν κεντρικά καταστήματα στον Ευρωπαϊκό Οικονομικό Χώρο (ΕΟΧ) μπορούν να παρέχονται σε συγκεντρωτική βάση με τα αντίστοιχα στοιχεία του ενεργητικού και παθητικού των κεντρικών καταστημάτων. Θα πρέπει να συλλέγεται περιορισμένος όγκος πληροφοριών για τα υποκαταστήματα των ασφαλιστικών εταιρειών με σκοπό την παρακολούθηση του μεγέθους τους και τυχόν παρεκκλίσεων από το ΕΣΛ 2010. (7) Για τη συλλογή των στατιστικών πληροφοριών με βάση τον παρόντα κανονισμό θα πρέπει να έχουν εφαρμογή τα πρότυπα προστασίας και χρήσης εμπιστευτικών στατιστικών πληροφοριών που προβλέπονται στο άρθρο 8 του κανονισμού (ΕΚ) αριθ. 2533/98. (8) Αν και αναγνωρίζεται ότι οι κανονισμοί που εκδίδονται βάσει του άρθρου 34.1 του καταστατικού του ΕΣΚΤ δεν παρέχουν κανένα δικαίωμα ούτε επιβάλλουν καμία υποχρέωση στα κράτη μέλη που δεν έχουν ως νόμισμα το ευρώ (εφεξής «τα κράτη μέλη εκτός της ζώνης του ευρώ»), το άρθρο 5 του καταστατικού του ΕΣΚΤ εφαρμόζεται τόσο στα κράτη μέλη της ζώνης του ευρώ όσο και στα κράτη μέλη εκτός της ζώνης του ευρώ. Η αιτιολογική σκέψη 17 του κανονισμού (ΕΚ) αριθ. 2533/98 αναφέρει ότι το άρθρο 5 του καταστατικού του ΕΣΚΤ, σε συνδυασμό με το άρθρο 4 παράγραφος 3 της Συνθήκης για την Ευρωπαϊκή Ένωση, συνεπάγεται την υποχρέωση εκπόνησης και εφαρμογής σε εθνικό επίπεδο όλων των μέτρων που τα κράτη μέλη εκτός της ζώνης του ευρώ θεωρούν κατάλληλα προκειμένου να συλλέγουν τις στατιστικές πληροφορίες που χρειάζονται για την εκπλήρωση των υποχρεώσεων παροχής στατιστικών στοιχείων στην ΕΚΤ και να πραγματοποιήσουν εγκαίρως τις προετοιμασίες τους στον τομέα της στατιστικής προκειμένου να καταστούν κράτη μέλη της ζώνης του ευρώ. (9) Το άρθρο 7 παράγραφος 1 του κανονισμού (ΕΚ) αριθ. 2533/98 προβλέπει ότι η ΕΚΤ έχει την εξουσία να επιβάλλει κυρώσεις σε μονάδες παροχής στοιχείων που δεν συμμορφώνονται με τις υποχρεώσεις παροχής στατιστικών στοιχείων που καθορίζονται με κανονισμούς και αποφάσεις της (10) Το αργότερο έως το έτος 2020, το διοικητικό συμβούλιο θα πρέπει να αξιολογήσει τα οφέλη και το κόστος που μπορεί να έχει: α) μια αύξηση στην κάλυψη της τριμηνιαίας παροχής στοιχείων από το 80 % στο 95 % του συνολικού μεριδίου αγοράς των ασφαλιστικών εταιρειών σε κάθε κράτος μέλος της ζώνης του ευρώ· β) η ξεχωριστή παροχή στοιχείων για τα στοιχεία του ενεργητικού και παθητικού των υποκαταστημάτων ασφαλιστικών εταιρειών στην περίπτωση που τα υποκαταστήματα είναι κάτοικοι κρατών μελών της ζώνης του ευρώ και οι μητρικές οντότητές τους κάτοικοι του ΕΟΧ· και γ) μια επιπλέον σύντμηση της προθεσμίας για τη διαβίβαση των στοιχείων από τις μονάδες παροχής στοιχείων στις τέσσερις εβδομάδες από το τέλος του τριμήνου στο οποίο ανάγονται τα στοιχεία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού νοούνται ως: 1. «ασφαλιστική εταιρεία» και «ΑΕ» (υποτομέας 128 του ΕΣΛ 2010): χρηματοοικονομική εταιρεία και οιονεί εταιρεία που ασχολείται κατά κύριο λόγο με τη χρηματοοικονομική διαμεσολάβηση ως συνέπεια της συγκέντρωσης των κινδύνων κυρίως με τη μορφή της άμεσης ασφάλισης ή της αντασφάλισης. Στον ορισμό περιλαμβάνονται: α) χρηματοοικονομική εταιρεία ή οιονεί εταιρεία που παρέχει υπηρεσίες ασφαλίσεων ζωής, όπου οι κάτοχοι ασφαλιστηρίων συμβολαίων καταβάλλουν εφάπαξ ή τακτικές πληρωμές σε ασφαλιστή ο οποίος εις αντάλλαγμα εγγυάται στους κατόχους την καταβολή του ποσού που έχει συμφωνηθεί ή ετήσιας προσόδου σε δεδομένη ημερομηνία ή πριν από αυτήν· β) χρηματοοικονομική εταιρεία ή οιονεί εταιρεία που παρέχει υπηρεσίες ασφαλίσεων κατά ζημιών για την κάλυψη κινδύνων ατυχήματος, ασθενείας, πυρός, πιστωτική αθέτηση κ.λπ.· γ) χρηματοοικονομική εταιρεία ή οιονεί εταιρεία που παρέχει υπηρεσίες αντασφάλισης, όπου αγοράζεται ασφάλιση από έναν ασφαλιστή προκειμένου να προστατεύεται από απροσδόκητα μεγάλο αριθμό απαιτήσεων ή εξαιρετικά επαχθείς απαιτήσεις. Στον ορισμό δεν περιλαμβάνονται: α) επενδυτικοί οργανισμοί, όπως ορίζονται στο άρθρο 1 του κανονισμού (ΕΕ) αριθ. 1073/2013 της Ευρωπαϊκής Κεντρικής Τράπεζας (ΕΚΤ/2013/38) (6)· β) χρηματοοικονομικές εταιρείες ειδικού σκοπού που ασχολούνται με συναλλαγές τιτλοποίησης, όπως ορίζονται στο άρθρο 1 του κανονισμού (ΕΕ) αριθ. 1075/2013 της Ευρωπαϊκής Κεντρικής Τράπεζας (ΕΚΤ/2013/40) (7)· γ) νομισματικά χρηματοπιστωτικά ιδρύματα, όπως ορίζονται στο άρθρο 1 του κανονισμού (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/33) (8)· δ) συνταξιοδοτικά ταμεία, όπως ορίζονται στην παράγραφο 2.105 του ΕΣΛ 2010. 2. «υποκατάστημα»: μη εταιρικού χαρακτήρα πρακτορείο ή υποκατάστημα, εξαιρουμένων των κεντρικών καταστημάτων, μιας ασφαλιστικής ή αντασφαλιστικής εταιρείας· 3. «θυγατρική»: οντότητα εταιρικής μορφής, στην οποία κάποια άλλη οντότητα κατέχει την πλειοψηφία ή το σύνολο του μετοχικού κεφαλαίου· 4. «μονάδα παροχής στοιχείων»: ο όρος αυτός νοείται όπως ορίζεται στο άρθρο 1 του κανονισμού (ΕΚ) αριθ. 2533/98· 5. «κάτοικος»: ο όρος αυτός νοείται όπως ορίζεται στο άρθρο 1 του κανονισμού (ΕΚ) αριθ. 2533/98. Για τους σκοπούς του παρόντος κανονισμού, εφόσον μια νομική οντότητα δεν διαθέτει φυσική παρουσία, η κατοικία της καθορίζεται από την οικονομική επικράτεια, το δίκαιο της οποίας διέπει τη σύστασή της. Εάν η οντότητα δεν έχει εταιρική μορφή, η κατοικία της καθορίζεται από την έδρα της, δηλαδή τη χώρα της οποίας το σύστημα δικαίου διέπει τη δημιουργία και τη συνέχεια της ύπαρξης της οντότητας· 6. «οικεία ΕθνΚ»: η ΕθνΚΤ του κράτους μέλους της ζώνης του ευρώ του οποίου η ασφαλιστική εταιρεία είναι κάτοικος· 7. «οικεία ΕΑΑ»: η ΕΑΑ του κράτους μέλους της ζώνης του ευρώ του οποίου η ασφαλιστική εταιρεία είναι κάτοικος· 8. «στοιχεία ανά τίτλο»: στοιχεία με ανάλυση σε επιμέρους τίτλους· 9. «δεδομένα ανά στοιχείο»: δεδομένα με ανάλυση σε επιμέρους στοιχεία του ενεργητικού ή του παθητικού· 10. «συγκεντρωτικά δεδομένα»: δεδομένα χωρίς ανάλυση σε επιμέρους στοιχεία του ενεργητικού ή του παθητικού· 11. «χρηματοοικονομικές συναλλαγές»: συναλλαγές που προκύπτουν από τη δημιουργία, ρευστοποίηση ή μεταβολή της κυριότητας χρηματοοικονομικών στοιχείων του ενεργητικού ή του παθητικού, όπως περιγράφεται διεξοδικότερα στο πέμπτο μέρος του παραρτήματος II· 12. «αναπροσαρμογές αξίας λόγω μεταβολών των τιμών και των συναλλαγματικών ισοτιμιών»: μεταβολές στην αποτίμηση των στοιχείων του ενεργητικού και του παθητικού οι οποίες προκύπτουν από μεταβολές στην τιμή των εν λόγω στοιχείων και/ή από την επίδραση των συναλλαγματικών ισοτιμιών στις εκφρασμένες σε ευρώ αξίες των στοιχείων του ενεργητικού και του παθητικού σε ξένο νόμισμα, όπως περιγράφεται διεξοδικότερα στο πέμπτο μέρος του παραρτήματος II. Άρθρο 2 Πραγματικός πληθυσμός παροχής στοιχείων 1. Όταν οι ΕθνΚΤ συλλέγουν στοιχεία με βάση το ΕΣΛ 2010, το οποίο απαιτεί τα στοιχεία του ενεργητικού και του παθητικού θεσμικών μονάδων να παρέχονται στη χώρα της κατοικίας, ο πραγματικός πληθυσμός παροχής στοιχείων αποτελείται από τις ασφαλιστικές εταιρείες κατοίκους της επικράτειας του οικείου κράτους μέλους της ζώνης του ευρώ. 2. Όταν οι ΕθνΚΤ εξάγουν στοιχεία που παρέχονται βάσει του παρόντος κανονισμού από στοιχεία συλλεγόμενα βάσει των διατάξεων της οδηγίας 2009/138/ΕΚ ή του εθνικού δικαίου που την ενσωματώνει, ο πραγματικός πληθυσμός παροχής στοιχείων αποτελείται από: α) ασφαλιστικές εταιρείες που έχουν συσταθεί και έχουν την ιδιότητα κατοίκου στην επικράτεια του οικείου κράτους μέλους της ζώνης του ευρώ, συμπεριλαμβανομένων θυγατρικών των οποίων οι μητρικές οντότητες είναι εγκατεστημένες εκτός της εν λόγω επικράτειας· β) υποκαταστήματα ασφαλιστικών εταιρειών που ορίζονται στο σημείο α) τα οποία είναι κάτοικοι εκτός της επικράτειας του οικείου κράτους μέλους της ζώνης του ευρώ· και γ) υποκαταστήματα ασφαλιστικών εταιρειών τα οποία είναι κάτοικοι της επικράτειας του οικείου κράτους μέλους της ζώνης του ευρώ, έχουν όμως τα κεντρικά τους καταστήματα εκτός του ΕΟΧ. Δεν αποτελούν μέρος του πραγματικού πληθυσμού παροχής στοιχείων υποκαταστήματα ασφαλιστικών εταιρειών κατοίκων στην επικράτεια ενός κράτους μέλους της ζώνης του ευρώ που έχουν τα κεντρικά τους καταστήματα εντός του ΕΟΧ. 3. Οι ασφαλιστικές εταιρείες που ανήκουν στον πραγματικό πληθυσμό παροχής στοιχείων υπόκεινται σε όλες τις υποχρεώσεις παροχής στατιστικών στοιχείων εκτός εάν τους έχει χορηγηθεί παρέκκλιση σύμφωνα με τις διατάξεις του άρθρου 7. Άρθρο 3 Κατάλογος ασφαλιστικών εταιρειών για στατιστικούς σκοπούς 1. Η εκτελεστική επιτροπή της ΕΚΤ καταρτίζει και τηρεί για στατιστικούς σκοπούς κατάλογο των ασφαλιστικών εταιρειών που αποτελούν τον πραγματικό πληθυσμό παροχής στοιχείων κατά τον παρόντα κανονισμό. Ο κατάλογος μπορεί να βασίζεται σε καταλόγους ασφαλιστικών εταιρειών, οι οποίοι προς το παρόν καταρτίζονται από εθνικές αρχές, εφόσον είναι διαθέσιμοι, και συμπληρώνονται από άλλους καταλόγους ασφαλιστικών εταιρειών που εμπίπτουν στον ορισμό της «ασφαλιστικής εταιρείας» του άρθρου 1. 2. Η οικεία ΕθνΚΤ μπορεί να απαιτεί από μονάδα παροχής στοιχείων του άρθρου 2 παράγραφος 2 στοιχείο α) να παρέχει τις απαραίτητες πληροφορίες σχετικά με τα υποκαταστήματά της όταν αυτές απαιτούνται για τον σκοπό του καταλόγου. 3. Οι ΕθνΚΤ και η ΕΚΤ καθιστούν διαθέσιμο τον κατάλογο και τις ενημερωμένες εκδόσεις του σε κατάλληλη μορφή, μεταξύ άλλων, με ηλεκτρονικά μέσα, μέσω του διαδικτύου ή, κατ' αίτηση των ενδιαφερόμενων μονάδων παροχής στοιχείων, σε έντυπη μορφή. 4. Εάν η τελευταία διαθέσιμη ηλεκτρονική έκδοση του καταλόγου του παρόντος άρθρου περιέχει λάθη, η ΕΚΤ δεν επιβάλλει κυρώσεις σε μονάδα παροχής στοιχείων για πλημμελή εκπλήρωση της υποχρέωσης παροχής στατιστικών στοιχείων, στο μέτρο που αυτή έλαβε καλόπιστα υπόψη τον ανακριβή κατάλογο. Άρθρο 4 Υποχρεώσεις παροχής στατιστικών στοιχείων 1. Οι μονάδες παροχής στοιχείων παρέχουν στην οικεία ΕθνΚΤ, απευθείας ή μέσω της οικείας ΕΑΑ με βάση τις συμφωνίες συνεργασίας σε τοπικό επίπεδο, και σύμφωνα με τα παραρτήματα I και II: α) σε τριμηνιαία βάση, στοιχεία υπολοίπων τέλους τριμήνου του ενεργητικού και του παθητικού των ασφαλιστικών εταιρειών και, σύμφωνα με το άρθρο 5, τριμηνιαίες διορθώσεις λόγω αναπροσαρμογών αξίας ή τις χρηματοοικονομικές συναλλαγές, κατά περίπτωση· β) σε τριμηνιαία βάση, στοιχεία υπολοίπων τέλους τριμήνου των τεχνικών αποθεματικών ασφαλίσεων κατά ζημιών αναλυόμενα ανά κατηγορία δραστηριοτήτων· γ) σε ετήσια βάση, στοιχεία υπολοίπων τέλους τριμήνου των τεχνικών αποθεματικών ασφαλίσεων κατά ζημιών αναλυόμενα ανά κατηγορία δραστηριοτήτων και γεωγραφική περιοχή. 2. Εκτός από τις υποχρεώσεις της παραγράφου 1, μονάδες παροχής στοιχείων οι οποίες είναι ασφαλιστικές εταιρείες που έχουν συσταθεί και έχουν την ιδιότητα κατοίκου στην επικράτεια ενός κράτους μέλους της ζώνης του ευρώ παρέχουν στην οικεία ΕθνΚΤ, απευθείας ή μέσω της οικείας ΕΑΑ με βάση τις συμφωνίες συνεργασίας σε τοπικό επίπεδο, πληροφορίες σε σχέση με εγγεγραμμένα ασφάλιστρα, ασφαλιστικές αποζημιώσεις και καταβληθείσες προμήθειες. Οι εν λόγω πληροφορίες παρέχονται σε ετήσια βάση σύμφωνα με τα παραρτήματα I και II. 3. Οι ΕθνΚΤ μπορούν να αντλούν τα στοιχεία που πρέπει να παρέχονται δυνάμει του παρόντος κανονισμού από τα ακόλουθα στοιχεία που συλλέγονται στο πλαίσιο της οδηγίας 2009/138/ΕΚ: α) στοιχεία που περιλαμβάνονται σε έντυπα υποβολής ποσοτικών στοιχείων για εποπτικούς σκοπούς, τα οποία διαβιβάζουν οι ΕΑΑ προς τις ΕθνΚΤ, ανεξάρτητα του αν η ΕθνΚΤ και η ΕΑΑ είναι διακριτές οντότητες ή ανήκουν στην ίδια οντότητα, με βάση τους όρους τυχόν μεταξύ τους ρυθμίσεων συνεργασίας σε τοπικό επίπεδο· ή β) στοιχεία που περιλαμβάνονται σε έντυπα υποβολής ποσοτικών στοιχείων για εποπτικούς σκοπούς, τα οποία διαβιβάζουν οι μονάδες παροχής στοιχείων απευθείας και ταυτόχρονα σε μία ΕθνΚΤ και μία ΕΑΑ. Όταν ένα έντυπο υποβολής ποσοτικών στοιχείων για εποπτικούς σκοπούς περιλαμβάνει στοιχεία που είναι απαραίτητα για τη συμμόρφωση προς τις υποχρεώσεις παροχής στατιστικών στοιχείων δυνάμει του παρόντος κανονισμού, οι ΕθνΚΤ έχουν πρόσβαση στο συνολικό έντυπο και σε κάθε σχετικό έντυπο που απαιτείται για σκοπούς διασφάλισης της ποιότητας των στοιχείων. Τα κράτη μέλη μπορούν να θεσπίζουν ρυθμίσεις συνεργασίας με σκοπό την πρόβλεψη της δυνατότητας κεντρικής συλλογής πληροφοριών από την οικεία ΕΑΑ, η οποία θα καταλαμβάνει τόσο τις υποχρεώσεις συλλογής στοιχείων βάσει του πλαισίου της οδηγίας 2009/138/ΕΚ όσο και τις πρόσθετες υποχρεώσεις συλλογής στοιχείων βάσει του παρόντος κανονισμού, σύμφωνα με το εθνικό δίκαιο και τους εναρμονισμένους όρους αναφοράς που δύναται να καθορίζει εκάστοτε η ΕΚΤ. 4. Οι ΕθνΚΤ ενημερώνουν τις μονάδες παροχής στοιχείων για τους επιμέρους σκοπούς για τους οποίους συλλέγονται τα στοιχεία τους. Άρθρο 5 Διορθώσεις λόγω αναπροσαρμογών αξίας και χρηματοοικονομικές συναλλαγές Πληροφορίες για διορθώσεις λόγω αναπροσαρμογών αξίας και χρηματοοικονομικές συναλλαγές, όπως ορίζεται ειδικότερα στο παράρτημα I και περιγράφεται στο παράρτημα II, παρέχονται ως ακολούθως: α) οι μονάδες παροχής στοιχείων παρέχουν συγκεντρωτικά στοιχεία για διορθώσεις λόγω αναπροσαρμογών αξίας και/ή χρηματοοικονομικές συναλλαγές, ανάλογα με τις σχετικές οδηγίες της οικείας ΕθνΚΤ· β) οι ΕθνΚΤ εκτιμούν κατά προσέγγιση την αξία των συναλλαγών τίτλων με βάση τα στοιχεία ανά τίτλο ή συλλέγουν στοιχεία για τις εν λόγω συναλλαγές απευθείας από τις μονάδες παροχής στοιχείων. Οι ΕθνΚΤ μπορούν να ακολουθούν παρόμοια προσέγγιση προκειμένου για στοιχεία ενεργητικού, εκτός των τίτλων, όταν συλλέγουν δεδομένα ανά στοιχείο· γ) εκτιμήσεις κατά προσέγγιση της αξίας των χρηματοοικονομικών συναλλαγών που αφορούν τεχνικά ασφαλιστικά αποθεματικά που τηρούν οι ασφαλιστικές εταιρείες εξάγονται: i) από τις μονάδες παροχής στοιχείων, σύμφωνα με τις οδηγίες της οικείας ΕθνΚΤ δυνάμει των κοινών βέλτιστων πρακτικών όπως δύνανται να καθορίζονται στο επίπεδο της ζώνης του ευρώ, ή ii) από την οικεία ΕθνΚΤ, βάσει στοιχείων που παρέχουν οι ασφαλιστικές εταιρείες. Άρθρο 6 Λογιστικοί κανόνες 1. Εκτός αν άλλως ορίζεται στον παρόντα κανονισμό, οι λογιστικοί κανόνες τους οποίους τηρούν οι ασφαλιστικές εταιρείες για τους σκοπούς παροχής στοιχείων βάσει του παρόντος κανονισμού είναι εκείνοι που καθορίζονται στο οικείο εθνικό δίκαιο που ενσωματώνει την οδηγία 2009/138/ΕΚ ή σε άλλα εθνικά ή διεθνή πρότυπα που αυτές τηρούν δυνάμει οδηγιών τις οποίες παρέχουν οι ΕθνΚΤ. 2. Εκτός από τις απαιτήσεις που επιβάλλουν οι λογιστικοί κανόνες που τυχόν εφαρμόζουν οι ασφαλιστικές εταιρείες κατά την παράγραφο 1, καταθέσεις και δάνεια που τηρούνται από ασφαλιστικές εταιρείες και σημειώνονται στην ονομαστική τους αξία στους πίνακες 2.1 και 2.2 του παραρτήματος I παρέχονται ως ανεξόφλητο ποσό του αρχικού κεφαλαίου στο τέλος του τριμήνου. Στο συγκεκριμένο ποσό δεν περιλαμβάνονται υποτιμήσεις και διαγραφές δανείων, όπως καθορίζονται από τις συναφείς λογιστικές πρακτικές. 3. Με την επιφύλαξη των λογιστικών πρακτικών και των ρυθμίσεων περί συμψηφισμού που ισχύουν στα κράτη μέλη της ζώνης του ευρώ, στο σύνολό τους τα χρηματοοικονομικά στοιχεία του ενεργητικού και τα στοιχεία του παθητικού για στατιστικούς σκοπούς παρέχονται σε ακαθάριστη βάση. Άρθρο 7 Παρεκκλίσεις 1. Στις μικρές ασφαλιστικές εταιρείες μπορούν να χορηγούνται παρεκκλίσεις, ως ακολούθως: α) οι ΕθνΚΤ μπορούν να χορηγούν παρεκκλίσεις στις μικρότερες ασφαλιστικές εταιρείες λαμβανομένου υπόψη του μεριδίου αγοράς, όπως ορίζεται στο άρθρο 35 παράγραφος 6 της οδηγίας 2009/138/ΕΚ, υπό την προϋπόθεση ότι οι ασφαλιστικές εταιρείες που συμβάλλουν στην κατάρτιση της συγκεντρωτικής τριμηνιαίας κατάστασης αντιστοιχούν τουλάχιστον στο 80 % του συνολικού μεριδίου αγοράς των ασφαλιστικών εταιρειών σε κάθε κράτος μέλος της ζώνης του ευρώ· β) ασφαλιστική εταιρεία που απολαύει παρεκκλίσεως σύμφωνα με το στοιχείο α) εκπληρώνει τις υποχρεώσεις παροχής στοιχείων του άρθρου 4 σε ετήσια βάση ούτως ώστε οι ασφαλιστικές εταιρείες που συμβάλλουν στην κατάρτιση της συγκεντρωτικής ετήσιας κατάστασης να αντιστοιχούν τουλάχιστον στο 95 % του συνολικού μεριδίου αγοράς των ασφαλιστικών εταιρειών σε κάθε κράτος μέλος της ζώνης του ευρώ· γ) ασφαλιστική εταιρεία που δεν υποχρεούται να παρέχει στοιχεία σύμφωνα με τα στοιχεία α) και β) παρέχει μειωμένη δέσμη πληροφοριών, όπως ορίζεται από την οικεία ΕθνΚΤ· δ) οι ΕθνΚΤ ελέγχουν έγκαιρα τη συνδρομή των προϋποθέσεων των στοιχείων α) και β) σε ετήσια βάση ενόψει της χορήγησης ή, εφόσον κρίνεται απαραίτητο, της άρσης οποιασδήποτε παρέκκλισης, με ισχύ από την αρχή κάθε ημερολογιακού έτους. 2. Οι ΕθνΚΤ μπορούν να χορηγούν σε ασφαλιστικές εταιρείες παρεκκλίσεις ως προς την παροχή στοιχείων για μετρητά και καταθέσεις στην ονομαστική αξία. Εφόσον από στοιχεία συλλεγόμενα σε ανώτερο επίπεδο συγκέντρωσης προκύπτει ότι τα διαθέσιμα σε μετρητά και καταθέσεις που κατέχουν οι ασφαλιστικές εταιρείες κάτοικοι ανέρχονται σε ποσοστό μικρότερο του 10 % του συνδυασμού του συνόλου των λογιστικών καταστάσεων των ασφαλιστικών εταιρειών σε εθνικό επίπεδο και μικρότερο του 10 % των συνολικών διαθεσίμων σε μετρητά και καταθέσεις των ασφαλιστικών εταιρειών στη ζώνη του ευρώ όσον αφορά τα υπόλοιπα, η οικεία ΕθνΚΤ μπορεί να αποφασίσει να μη ζητεί την παροχή στοιχείων σχετικά με τα διαθέσιμα μετρητών και καταθέσεων στην ονομαστική αξία. Η εν λόγω ΕθνΚΤ ενημερώνει σχετικά τις μονάδες παροχής στοιχείων. 3. Εναπόκειται στις ασφαλιστικές εταιρείες να μην κάνουν χρήση των παρεκκλίσεων, εκπληρώνοντας στο ακέραιο τις υποχρεώσεις παροχής στατιστικών στοιχείων του άρθρου 4. Εφόσον ορισμένη ασφαλιστική εταιρεία προβεί στην ως άνω επιλογή, για τυχόν μετέπετα χρήση της παρέκκλισης ζητεί την προηγούμενη συγκατάθεση της οικείας ΕθνΚΤ. Άρθρο 8 Προθεσμίες 1. Για το έτος 2016 οι μονάδες παροχής στοιχείων διαβιβάζουν τα απαιτούμενα τριμηνιαία στοιχεία στην οικεία ΕθνΚΤ ή στην οικεία ΕΑΑ ή σε αμφότερες, με βάση τις συμφωνίες συνεργασίας σε τοπικό επίπεδο, το αργότερο οκτώ εβδομάδες από το τέλος του τριμήνου στο οποίο ανάγονται τα στοιχεία. Για τα επόμενα έτη η προθεσμία αυτή συντέμνεται κατά μία εβδομάδα ανά έτος, για τα δε τρίμηνα που λήγουν εντός του 2019 είναι πέντε εβδομάδων. 2. Για το έτος 2016 οι μονάδες παροχής στοιχείων διαβιβάζουν τα απαιτούμενα ετήσια στοιχεία στην οικεία ΕθνΚΤ ή στην οικεία ΕΑΑ ή σε αμφότερες, με βάση τις συμφωνίες συνεργασίας σε τοπικό επίπεδο, το αργότερο 20 εβδομάδες από το τέλος του έτους στο οποίο ανάγονται τα στοιχεία. Για τα επόμενα έτη η προθεσμία αυτή συντέμνεται κατά δύο εβδομάδες ανά έτος και για το 2019 ανέρχεται σε 14 εβδομάδες. Άρθρο 9 Ελάχιστα πρότυπα και εθνικό πλαίσιο παροχής στοιχείων 1. Οι μονάδες παροχής στοιχείων συμμορφώνονται με τις υποχρεώσεις παροχής στατιστικών στοιχείων σύμφωνα με τα καθοριζόμενα στο παράρτημα III ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων. 2. Οι ΕθνΚΤ καθορίζουν και εφαρμόζουν το πλαίσιο παροχής στοιχείων που πρέπει να τηρεί ο πραγματικός πληθυσμός παροχής στοιχείων με βάση τις εθνικές απαιτήσεις. Οι ΕθνΚΤ διασφαλίζουν ότι το ως άνω πλαίσιο παροχής στοιχείων εξασφαλίζει τις απαιτούμενες στατιστικές πληροφορίες και επιτρέπει τον ακριβή έλεγχο της εκπλήρωσης των καθοριζόμενων στο παράρτημα III ελάχιστων προτύπων διαβίβασης, ακρίβειας, εννοιολογικής συμβατότητας και αναθεωρήσεων. Άρθρο 10 Συγχώνευση, διάσπαση και εξυγίανση Σε περίπτωση συγχώνευσης, διάσπασης ή εξυγίανσης που ενδέχεται να επηρεάσει την εκπλήρωση των στατιστικών υποχρεώσεων ορισμένης μονάδας παροχής στοιχείων, η τελευταία ενημερώνει την οικεία ΕθνΚΤ, απευθείας ή μέσω της οικείας ΕΑΑ με βάση τις συμφωνίες συνεργασίας σε τοπικό επίπεδο, για τις διαδικασίες βάσει των οποίων σχεδιάζεται η εκπλήρωση των υποχρεώσεων παροχής στατιστικών στοιχείων σύμφωνα με τον παρόντα κανονισμό, αφού δημοσιοποιηθεί η πρόθεση εφαρμογής της ως άνω συγχώνευσης, διάσπασης ή εξυγίανσης και πριν αυτή αρχίσει να παράγει αποτελέσματα. Άρθρο 11 Επαλήθευση και υποχρεωτική συλλογή Το δικαίωμα της επαλήθευσης ή υποχρεωτικής συλλογής των πληροφοριών που απαιτείται να παρέχουν οι μονάδες παροχής στοιχείων σύμφωνα με τον παρόντα κανονισμό ασκείται από τις ΕθνΚΤ, με την επιφύλαξη του δικαιώματος της ΕΚΤ να ασκήσει η ίδια το εν λόγω δικαίωμα. Οι ΕθνΚΤ ασκούν το δικαίωμα αυτό ιδίως όταν ορισμένη μονάδα παροχής στοιχείων δεν πληροί τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, τα οποία καθορίζονται στο παράρτημα III. Άρθρο 12 Έναρξη παροχής στοιχείων 1. Η παροχή στοιχείων αρχίζει με τα τριμηνιαία στοιχεία για το πρώτο τρίμηνο του 2016 και με τα ετήσια στοιχεία για το 2016. 2. Οι ασφαλιστικές εταιρείες του άρθρου 7 παράγραφος 1 στοιχείο β) παρέχουν τα ετήσια στοιχεία αρχής γενομένης από το έτος αναφοράς 2016. Επιπλέον, ενόψει της κατάρτισης στατιστικών για τον υποτομέα των ασφαλιστικών εταιρειών από την αρχή του 2016, οι εν λόγω ασφαλιστικές εταιρείες παρέχουν πλήρη δέσμη στοιχείων κατά το άρθρο 4 παράγραφος 1 στοιχείο α) για το πρώτο τρίμηνο του 2016. Άρθρο 13 Τελική διάταξη Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Φρανκφούρτη, 28 Νοεμβρίου 2014.

Classification Labels:
1093
321
1218
1219

Label Descriptions:
{"1093": "Ασφάλιση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 2472
5640
3641
4488
3151
4256

EuroVoc IDs (Expanded): 2472
5640
3641
4488
3151
4256

Dataset Source: meu

Split: test